REZOLUTË

PËR VLERËSIMIN E VEPRIMTARISË SË ENTIT RREGULLATOR 
TË ENERGJISË PËR VITIN 2024

Kuvendi i Shqipërisë,
 Duke njohur Entin Rregullator të Energjisë si rregullatori i vetëm dhe i pavarur për mbikëqyrjen e funksionimit të tregut të energjisë elektrike e të gazit natyror, si dhe për ruajtjen e ekuilibrit ndërmjet interesave të konsumatorëve, shtetit dhe sipërmarrësve në këtë sektor;
Duke vlerësuar trendin pozitiv të uljes së nivelit të humbjeve të energjisë elektrike në sistemin e shpërndarjes, i cili vijon të ketë një rënie nga viti në vit; humbjet e energjisë elektrike për vitin 2024 arritën në nivelin 17.93%, duke shënuar një ulje të mëtejshme krahasuar me vitin 2023 (18.93%,), ndërkohë niveli total i arkëtimeve për vitin 2024 arriti shifrat 100.5% duke shënuar rritje krahasuar me vitin 2023 (99.4%);
 Duke vlerësuar si shumë të rëndësishme sigurinë kibernetike për operatorët e energjisë elektrike dhe gazit natyror në vend;
Vlerëson për vitin 2024:
 Punën dhe kontributin e ERE-s për plotësimin e kuadrit rregullator, lidhur me operimin e ALPEX-it, rritjen e numrit të anëtarëve të rinj të Bursës dhe vëllimit të tregtuar të energjisë, duke bërë të mundur një objektiv të rëndësishëm: atë të krijimit të tregut të përbashkët energjetik ndërmjet Shqipërisë dhe Kosovës.
 Bashkëpunimin e ERE-s me Ministrinë e Infrastrukturës dhe Energjisë (MIE) për Skemën e Faturimit Neto dhe Rregullat për Vetëprodhuesit e Energjisë, si një dokument i rëndësishëm në përcaktimin e rregullave dhe procedurave për vetëprodhuesit e energjisë së rinovueshme.
 Bashkëpunimin e ERE-s me Autoritetin Kombëtar për Sigurinë Kibernetike (AKSK), si dhe punën e bërë nga ERE-ja për rishikimin e Rregullores për Sigurinë Kibernetike, duke zgjeruar përgjegjësitë për operatorët e energjisë elektrike dhe gazit natyror.
 Punën e bërë nga ERE-ja dhe propozimet konkrete për rishikimin e ligjit për sektorin e energjisë elektrike, të cilat kanë si qëllim përshtatjen e tij me zhvillimet e reja në tregun e energjisë dhe përmbushjen e detyrimeve të vendit, në kuadër të procesit të integrimit në Bashkimin Evropian.
 Në kuadër të rritjes së kapaciteteve të rregullatorit, vlerëson pjesëmarrjen e stafit të ERE-s në trajnime të ndryshme të Shkollës Ballkanike të Energjisë, si një platformë e rëndësishme për shkëmbimin e njohurive dhe praktikave më të mira në fushën e rregullimit të tregjeve të energjisë.
[bookmark: _GoBack] Nënshkrimin e marrëveshjes së bashkëpunimit ndërinstitucional me Agjencinë e Eficiencës së Energjisë, përmes së cilës janë adresuar disa çështje kyçe, si: përmirësimi i kuadrit rregullator për eficiencën e energjisë, shkëmbimi i të dhënave dhe informacionit për përdorimin e energjisë dhe masat për rritjen e eficiencës, rritja e ndërgjegjësimit për rëndësinë e eficiencës energjetike etj.
 Bashkëpunimin e ERE-s me rregullatorët e Italisë dhe Greqisë, në kuadër të projektit TAP Ag, si dhe nënshkrimin e Marrëveshjes së Bashkëpunimit me Autoritetin Rregullator për Energjinë, Mbetje dhe Ujë të Greqisë si një hap i rëndësishëm për thellimin e bashkëpunimit dypalësh dhe krijimin e një kuadri të strukturuar për shkëmbimin e informacionit dhe eksperiencave në fushën e rregullimit të tregut të energjisë.
 Kontributin e dhënë dhe punën e bërë nga ERE-ja si pjesë e grupit ndërinstitucional të punës për hartimin e Planit Kombëtar të Energjisë dhe Klimës 2020–2030.
Kuvendi i Shqipërisë për vitin 2025 rekomandon:
1. Të mundësojë implementimin e një platforme digjitale për trajtimin e ankesave dhe gjurmimin e zgjidhjes së ankesave të konsumatorëve, duke e bërë më të thjeshtë verifikimin online të statusit të ankesës dhe më të aksesueshme (user friendly) për konsumatorët, si dhe në mënyrë të vazhdueshme të ketë prioritet të punës së tij trajtimin me përgjegjësi të ankesave si një instrument i drejtpërdrejtë për mbrojtjen e të drejtave të konsumatorëve dhe për përmirësimin e shërbimeve të operatorëve të energjisë.
2. Të luajë një rol proaktiv dhe të bashkëpunojë me të gjithë aktorët dhe palët e tjera të interesit për të adresuar sfidat që lidhen me promovimin dhe integrimin e projekteve për impiantet e prodhimit të energjisë elektrike për vetëprodhuesit. Rritja e prodhimit të energjisë nga impiantet fotovoltaike përmirëson sigurinë energjetike të vendit, duke diversifikuar burimet e energjisë dhe duke e bërë sistemin më pak të ekspozuar ndaj ndikimeve klimatike.
3. Me miratimin e rregullores së rishikuar, ndryshimet e së cilës synojnë rritjen e nivelit të mbrojtjes ndaj sulmeve kibernetike, të cilat mund të ndikojnë drejtpërdrejt në furnizimin e pandërprerë të energjisë dhe gazit natyror, ERE-ja të kërkojë me rigorozitet nga operatorët e përfshirë hartimin dhe zbatimin e planeve përkatëse për sigurinë kibernetike.
4. Në kuadër të rritjes dhe përmirësimit të transparencës së rregullatorit, të marrë masa për publikimin e të gjitha vendimeve të bordit në faqen zyrtare online, si dhe t’i kushtojë vëmendje të shtuar përditësimit të informacionit në faqen zyrtare të Entit.
5. Të vijojë të tregojë vëmendje të shtuar gjatë procesit të shqyrtimit të planeve të investimeve të OSSH-së dhe OST-së, duke siguruar që ato të jenë në përputhje me objektivat e politikave energjetike kombëtare, si dhe të rishikojë periodikisht planifikimin afatgjatë të investimeve për të adresuar zhvillimet e reja dhe nevojat e konsumatorëve me fokus të veçantë zonat turistike.
6. Pas miratimit të akteve përkatëse për vendosjen e detyrimit të përdorimit të Platformës së Krahasimit të Çmimeve (PCT) në tregun e lirë, një hap i rëndësishëm, i cili synon të sigurojë transparencë dhe konkurrencë në treg, duke mbrojtur interesat e konsumatorëve, ERE të zhvillojë fushata promovuese për modalitetet e funksionimit të kësaj platforme.
7. Të vijojë monitorimin e Bursës ALPEX dhe kontributin e tij si rregullator për funksionimin e një tregu transparent, i bazuar në bursën ALPEX, i cili nxit investimet në Energjinë e Rinovueshme, rrit konkurrencën e ndershme, si dhe rrit mundësinë që Shqipëria të integrohet në platforma evropiane të tregtimit të energjisë.
8. Në vijim të akteve që duhen miratuar si detyrim i ligjit nr. 24/2023, “Për nxitjen e përdorimit të energjisë nga burimet e rinovueshme”, ERE të marrë masat për miratimin e “Metodologjisë për vlerësimin e gatishmërisë së tregut shqiptar të energjisë të ditës në avancë”, metodologji e cila synon të vlerësojë kapacitetin dhe fleksibilitetin e tregut shqiptar për të operuar në përputhje me praktikat më të mira të tregut të lirë të energjisë, duke siguruar kushte të favorshme për pjesëmarrjen e aktorëve të ndryshëm dhe integrimin e burimeve të rinovueshme në sistemin energjetik.
9. Pas nënshkrimit të marrëveshjes së bashkëpunimit me Agjencinë e Eficiencës së Energjisë, krahas adresimit të çështjeve të rëndësishme, si: përmirësimi i kuadrit rregullator për eficiencën e energjisë, rritja e ndërgjegjësimit për rëndësinë e eficiencës energjetike, etj., të ketë në vëmendje edhe hartimin e një strategjie të përbashkët afatmesme për adresimin e çështjeve me interes të konsumatorit sa i përket përdorimit eficient të energjisë.
10. Në kuadër të rritjes dhe përmirësimit të cilësisë për konsumatorët, të marrë masa për rishikimin e rregullave dhe standardeve të cilësisë së shërbimit të ofruar nga operatorët e rrjetit.
11. Të marrë masa për përgatitjen e standardeve të lëshimit të certifikatave të garancisë së origjinës, në përputhje me standardet e Sistemit Evropian të Certifikatave të Energjisë (EECS), si dhe të vijojë adresimin e çështjeve me të cilat ballafaqohen konsumatorët e energjisë dhe pjesëmarrësit e tregut në tërësi, të cilat kërkojnë ndërhyrjen e rregullatorit.
12. Pas miratimit të metodologjisë përkatëse nga Këshilli i Ministrave të marrë masat e nevojshme për miratimin në kohë të çmimit të energjisë elektrike të gjeneruar nga vetëprodhuesit e energjisë së rinovueshme.

Miratuar në datën 9.10.2025.

KRYETAR

